**1027 Budapest, Medve u. 34-40**

**Tel: +36-1/355-6180**

**Fax: +36-1/375-8378**

**e-mail: info@omvk.hu**

**A hazai vadegészségügy és vadgazdálkodás aktuális kérdései – 2015**

**Idén immár másodszor rendezték meg a tematikus szakkonferenciát a Nemzeti Élelmiszerlánc-biztonsági Hivatal (NÉBIH), a Szent István Egyetem Állatorvos-tudományi Kara (SZIE-ÁOTK), az Országos Magyar Vadászati Védegylet (OMVV) és az Országos Magyar Vadászkamara (OMVK) közös szervezésében. A március 24-ei, egésznapos rendezvényt több a vadegészségügyhöz közvetetten kapcsolódó előadás is színesítette.**

A kar Aulájában, fővárosi István utcában rendezett konferencia fővédnöke **dr. Semjén Zsolt** miniszterelnök-helyettes, az OMVV elnöke volt, a védnökök pedig – többek között – **Zsigó Róbert**, a Földművelésügyi Minisztérium (FM) élelmiszerlánc-felügyeletért felelős államtitka, **dr. Simicskó István** sportért felelős államtitkár, **dr. Bognár Lajos** országos főállatorvos és helyettes államtitkár valamint **dr. Jámbor László**, az OMVK elnöke és **Pechtol János**, az OMVK főtitkára, egyben az OMVV ügyvezető elnöke.

A rendezvényt a Vadászkamara Kürtegyüttes kürtszignáljaival nyitották meg. A jelenlévőket **dr. Tuboly Tamás,** a SZIE-ÁOTK kutatási és posztgraduális képzésért felelős dékánhelyettese köszöntötte.

**Zsigó Róbert** államtitkár megnyitó beszédében úgy fogalmazott: *„A vadásztársadalom és az állategészségügy közös feladata, hogy minél nagyobb arányban kerülhessen a fogyasztók asztalára jó minőségű, ellenőrzött magyar vadhús”.* A vadászatot és vadállományt közös természeti és kulturális örökségünk szerves részének nevezte, kiemelve: a XXI. században a vadegészségügy és a vadgazdálkodás egészségügyi, élelmiszerlánc-biztonsági, nemzetgazdasági és ökológiai szempontból is fontos szerepét. Szólt emellett a nyomon-követhetőség és a feketekereskedelem megszűntetésének jelentőségéről, illetve a járványos megbetegedések – például a sertéspestis vagy a ragadós száj és körömfájás – elleni védekezés fontosságáról.

**Pechtol János** köszöntőjében megjegyezte: a tavalyi rendezvényen többen voltak ugyan, de ennek az az oka, hogy a vadászok közösségének figyelmét jelenleg sokkal inkább a készülő, a tervek szerint ősszel az országgyűlés elé kerülő új Vadászati törvény köti le. Véleménye szerint a konferencia valós és aktuális kérdésekkel foglalkozik, ám ez magában nem elég: a hazai vadállomány jelenlegi nehéz helyzetének kialakulásában maga a szakma is vétkes, lévén eddig nem tudott egységes és határozott irányt kijelölni az ágazatnak. Az említett jogszabály a remények szerint sok visszásságot megold majd. Ezzel kapcsolatban kiemelte: nem lehet az egész ország vadgazdálkodását egy sablon alapján megtervezni, kiváltképp nem a fővárosból: ezeket a kérdéseket helyben kell eldönteni.Kitért arra is, hogy a magyar vadállomány gazdája az állam, amelynek sokkal nagyobb felelősséget kell vállalnia nemzeti értékeink kezelésében. Megjegyezte: a vadgazdálkodás évtizedek óta nem kap anyagi támogatást, szemben szinte minden egyéb mezőgazdasági ágazattal, noha a vadászok a jó gazda gondosságával – saját erőből, közösségi, társadalmi munkában – kezelik a rájuk bízott természeti értékeket. A mostani helyzethez képest akkor történhet érdemi előrelépés, amikor sikerül megteremteni az anyagi alapokat.

**Dr. Sótonyi Péter** professzor,a kar dékánja (aki március 15-e alkalmából a Magyar Érdemrend középkeresztjét vehette át több évtizedes kiemelkedő oktatói, kutatói és szakmai közéleti pályája, valamint a lovas kultúra népszerűsítése, illetve a SZIE-ÁOTK sikeres európai akkreditációja érdekében végzett munkája elismeréseként) házigazdaként üdvözölte az egybegyűlteket. Kifejezte abbéli reményét, hogy a konferencia hagyománnyá válik. Úgy vélte, a sok gond között öröm, hogy vadászok és állatorvosok találkozhatnak, hiszen a két szakma szoros együttműködése a jövőbeli fejlődés záloga. Előadásában felidézte az intézményben 42 éve indult vadgazdálkodási, vadegészségügyi képzés történetét, külön megemlékezve **dr.** **Janisch Miklósról**, akinek nevéhez fűződik a szakterület oktatásának elindítása. 2012 óta ez az önálló Egzotikusállat- és Vadegészségügyi Tanszéken folyik **dr. Gál János** vezetésével, a téma felelős koordinátora **dr. Marosán Miklós**. A magas színvonalról tanúskodik, hogy a hallgatók tavaly egy felsőoktatási vadászati vetélkedőn is igen jól szerepeltek. A kar 1-2 napos szakmai továbbképzéseket is szervez nem csak vadgazdálkodási szakembereknek, de állatorvosoknak is, akik a vadászokkal való közös munkához nélkülözhetetlen ismereteket sajátíthatnak el. A professzor kiemelte, hogy mára 2 kihelyezett tanszékük is van, köztük a NÉBIH és a Fővárosi Állat- és Növénykert, amelyek révén még sokrétűbb tudással tudják felvértezni a hallgatókat.

**Dr. Oravecz Márton** országos főállatorvos-helyettes, egyben a NÉBIH elnöke aktualitásokról számolt be. Emlékeztetett: a vadászat az élelmiszerlánc része, és a fogyasztók érdekében össze kell fogniuk az érintett szakterületeknek. Előadásában részletesen ismertette az általa vezetett hivatal sokrétű tevékenységi körét, a területek közül kiemelve a vadászatot, a halászatot, az erdészetet (ennek kapcsán egy Európai Uniós projektet, amely az erdőtüzek megelőzését célozza, részletek [itt](http://erdotuz.hu/segits/)) és a vadászkutyázást is érintő, tenyésztési hatóságként ellátott feladatokat. Mint elmondta, 2013 ősze óta egy tízéves élelmiszerlánc-biztonsági stratégia megvalósításán dolgoznak, amelynek az élelmiszerlánc-biztonság megteremtésén és fenntartásán kívül szintén kiemelt területe az oktatás, képzés és ismeretterjesztés rendszere is. A vadhússal kapcsolatban úgy vélekedett: fel kell éleszteni az igényt a minőségi élelmiszerek fogyasztására, ami hozzájárul a vidék megtartóerejének növeléséhez is. Pár szóban beszámolt a két és fél éve létrehozott Kiemelt Ügyek Igazgatóságáról és munkájának eredményeiről.

**Dr. Faragó Sándor professzor**, a Nyugat-magyarországi Egyetem rektora – akit szintén a Magyar Érdemrend középkeresztjével tüntettek ki idén a vadgazdálkodás és a természetvédelem területén elért kiemelkedő, nemzetközileg is elismert egyetemi oktatói munkája, kutatási eredményei és publikációs tevékenysége elismeréseként – az élőhely-fejlesztés jelentőségét mutatta be. „Apróvad élőhely fejlesztési modellek alkalmazhatósága hazánkban a Lajta projekten keresztül” című előadása a nevezett kutatást mutatta be annak apropóján, hogy a minőségi vadhús záloga az egészséges állomány, amely pedig nem létezhet megfelelő élőhely nélkül. A projektből azt a következtetést vonták le, hogy az úgynevezett „bölcs hasznosítás” szemléletű gazdálkodás – amely az élőhelyfejlesztést és a ragadozók gyérítését egyaránt magába foglalja – a kulcsa az apróvadállomány megmentésének. Ugyanakkor ez egy folyamatos „kezelés”, ha megszakad, akkor a helyzet ismét romlani fog. Faragó Sándor visszautalt Pechtol János észrevételére, egyetértve abban, hogy forrás híján a vadgazdálkodók a Lajta projekt modelljét sem tudnák megvalósítani, így a vadászati érdekképviseletnek küzdenie kell a támogatásért. Kiegészítve az előadást a professzor kitért az intenzív etetés a vad kondíciójára, ezáltal pedig szaporodóképességére kifejtett jótékony hatására. A kártevőkről szólva elmondta, hogy meglepően sok menyét van az országban, bár nemigen találkozunk ezzel a fajjal és nem érezzük közvetlenül a hatását; már folynak ehhez kapcsolatos vizsgálatok. Megjegyezte: rég javasolta, hogy a menyét legyen vadászható, csapdázható, bár elismerte azt is, hogy ennek gyakorlati megvalósítása nem egyszerű. Végül felvetette a patkány-kérdést is, amely szintén kulcskérdés az apróvadállomány esetében; ezt szintén csapdázni kellene véleménye szerint.

**Dr. Sugár László**, a Kaposvári Egyetem Agrár- és Környezettudományi Kara Vadbiológiai és Etológiai Tanszékének professzor emeritusa a zoonózisokról és parazitákról adott elő. Mint mondta, sokszor nehéz diagnosztizálni ezeket a betegségeket, és amikor sikerül, akkorra már akár komoly is lehet a baj. A többi között bemutatta a veszettséget, amely Ausztrálián kívül az egész világon jelen van, az agyhártyagyulladást, amely megelőzhető egy több évig hatásos védoltás-sorozattal, a Nyugat-nílusi lázat, amely az utóbbi években több megbetegedést is okozott, ugyanakkor inkább csak általános tüneteket produkál, és viszonylak ritkán okoz komoly betegséget. Szó esett továbbá a papagájkórról (ornitózisról), amellyel belégzés útján fertőződhetünk, lefolyása tünetmentes is lehet, de ha mégsem, akkor csak a megfelelő antibiotikummal kezelhető. A témában megkerülhetetlen a tularémia, amelyet főleg mezei nyulaktól kaphatunk el akár csak érintkezéssel is, de a kullancs is vektora. Jó tanács: ha a nyulat meg lehet fogni kézzel, vagy már dögön találjuk, akkor ne érjünk hozzá kesztyű nélkül! A gümőkórral való fertőződést, annak terjedését leginkább a zsigerek megfelelő kezelésével tudjuk megelőzni; ez főleg a vaddisznóban, olykor a szarvasban fordul elő, és felismerhető a nyirokcsomókban, néha a tüdőben látható elváltozásokról. Természetesen a különböző férgességekről és a kullancsok okozta veszélyekről is részletes információt kaphattak az érdeklődők.

**Dr. Nemes Imre**, a NÉBIH elnökhelyettese és az Állat-egészségügyi és Állatvédelmi Igazgatóság vezetője a vadállományt jelenleg veszélyeztető fertőző állatbetegségeket vette sorra. Ilyen a 2014 novemberében Nyugat-Európából indult és hozzánk is eljutott madárinfluenza (zömében a H5N8 típusú). Emiatt körülbelül 170 ezer baromfit kellett megsemmisíteni, de azóta nem bukkant fel a betegség, és ha ez így is marad, április 4-én feloldhatják a jelenleg érvényben lévő korlátozásokat. A vadmadarak esetében 2004 óta aktív surveillance (azaz megfigyelési) programot folytatnak a Magyar Madártani és Természetvédelmi Egyesület (MME) közreműködésével, emellett a passzív monitoringnak (az elhullott madarak NÉBIH-nek történő beküldésének) is komoly szerepe van – a hatóság ebben a továbbiakban is kéri a vadászok segítségét. Ami a klasszikus sertéspestist illeti, 2013 óta hazánk mentes a kórtól, ellenben az afrikai sertéspestis kérdése jelenleg aktuálisabb: ez 2007-ben Grúziából indult, 2012-re eljutott Ukrajnába, 2013-re Fehéroroszországba, tavaly pedig a balti államokba. Jelenleg a fő feladat a behurcolás megelőzése, ezt fokozott figyelemmel, a közvélemény tájékoztatásával, a sertésimport karanténjával érhetjük el. Az utóbbi években ismét foglalkoznunk kellett a veszettséggel. Az 1992-ben elkezdődött orális immunizálásnak hála 2000-re a Dunántúl már mentes volt a betegségtől, a 2004 és 2007 közötti, egész országot lefedő vakcinázás szintén hatásos volt, és 2013-ra – Ausztria és Szlovákia sikereire való tekintettel – már csak az ország déli és keleti határainál kellett folytatni. 2013 őszén azonban Kecskemétnél veszett rókát találtak, ami intézkedéseket tett szükségessé. Ezeknek meg is lett az eredménye: a passzív és aktív monitoring keretében utoljára tavaly októberben regisztrálták a betegséget, földrajzi terjedést pedig 2014 februárja óta nem észlelnek. Végül a kéknyelv-betegségről is beszélt az elnökhelyettes, amely 2014 szeptemberében Romániából jutott be Békés és Csongrád megyébe. Végül 5 megyében 77 kitörést regisztráltak, de december óta nem találkoztak a kórokozóval.

**Dr. Király István,** az OMVK Tolna megyei szervezetének titkára a szarvasfélék orr-, garat- és bőrbagócsosságát érintő kutatásokról számolt be, ezeket Sugár László professzorral és **dr. Marosán Miklóssal**, a SZIE-ÁOTK Egzotikus-állat és Vadegészségügyi Tanszékének tudományos főmunkatársával együtt végezték. A cél annak megállapítása volt, hogy ez a parazita gyakorol-e hatást a test- és trófeasúlyra. 2002 és 2005 között vizsgáltak 1000 őzet – bakot, sutát, gidát – az ország különböző területeiről. Mint kiderült, a prevalencia (elterjedtség) 34,6 százalékos, a lárvafertőzöttség stabil, a bakoknál nincs különbség a korosztályok függvényében. A gidáknál a fertőzöttség mutatója minden szempontból magasabb, a bakok között pedig nagyobb, mint a sutáknál. Az élőhelyek sem befolyásolják a prevalenciát. A kutatás kimutatta, hogy a fertőzés nem befolyásolja sem a test-, sem az agancstömeget, így az ez ellen való védekezés felesleges kiadás a vadgazdálkodók számára. Sugár László a szarvasok fertőzéséről beszélt, bemutatva az orr- és bőrbagócsot, a paraziták fejlődését.

**Nagy Gábor,** a Kaposvári Egyetem Agrár- és Környezettudományi Karának doktorandusza az ugyancsak Sugár professzorral és **dr. Zsolnai Attilával,** a kar tudományos főmunkatársával közös kutatásának eredményét ismertette. Ennek témája: „Nagyvadállományok paraziták elleni kezelésének nem kívánatos következményei”. Miután bemutatta a jogszabályi hátteret, kiemelte: azok, akik védeni próbálják a vadállományt a különféle élősködőktől, általában csak vélelmezik annak hatását a vadra. Ezzel szemben a parazitózis természetes jelenség. Leszögezte: bármilyen kezelés szabálytalan és felesleges. A résztvevők megtudhatták azt is, milyen hatóanyagokat és szereket szokott használni, aki rászánja magát – mint ahogy azt is, miért hatástalanok ezek. A fő ok, hogy a gyógyszereket háziasított állatok kezelésére fejlesztették ki, így másképp szívódnak fel, ezen kívül más a hatása az ivartól, kortól, kondíciótól és takarmánytól függően. Ezen kívül nem biztosítható a hatékony adagolás, a hatás sem ellenőrizhető, a szermaradványok pedig az élelmiszerlánc-biztonságot is veszélyeztethetik.

**Jordán László**, a NÉBIH elnökhelyettese, a Növény-, Talaj- és Agrárkörnyezet-védelmi Igazgatóság vezetője a Redentin 75 RB alkalmazásáról tartott előadásában adott tájékoztatást a rágcsálóirtó alkalmazásának tapasztalatairól. A méreg alkalmazását tavaly nyáron a kedvező időjárás miatt kialakult óriási pocokgradáció tette indokolttá. Az idén ismét enyhe tél miatt egyébként Jordán László szerint a tavalyinál is komolyabb pockok okozta kárra kell készülniük a gazdálkodóknak, ami ellen a vonatkozó jogszabályok értelmében a földhasználók kötelesek védekezni. Erre egyesek szerint a szántás lehet a megoldás, míg mások pont ellenkezőleg vélekednek, mondván, hogy a kiforgatott földben könnyebben telepszik meg a rágcsáló. Kicsi pocokállomány esetén a ragadozómadarakat vonzó T-fák kihelyezése lehet a megoldás, ha csak részlegesen is. A mérgezés a legutolsó megoldás. Hazánkban három pockok ellen használható növényvédő szer rendelkezik állandó engedéllyel: az Arvalin-LR, a Polytanol és a Delu (ez utóbbi csak riasztja a pockokat). Mindhárom készítmény kizárólag járatkezeléssel alkalmazható. Az EU-ban már szerek is vannak, amelyek használata azonban ökotoxikológiai tulajdonságaiknál fogva túl kockázatos és körülményes. A klórfacinont tartalmazó, belső vérzést okozó Redentin 75 RB alkalmazásával kapcsolatban rengeteg fél- és tévinformáció jelent meg a sajtóban, ezért a szakember tisztázta: 2008 óta ez a roppantott kukoricaszemekre vagy tritikáléra felvitt anyag nem engedélyezett ugyan, de nem is tiltott: csak azért nincs az EU-s pozitív listán, mert a gyártó nem vállalta az engedélyezés hatalmas költségét. Így a szer szükséghelyzeti engedéllyel alkalmazható – bizonyos esetekben járatkezelésre, míg jelentős túlszaporodás esetén akár felületi kezeléssel, repülőről kiszórva is. Ez esetben tájékoztató táblát kell kihelyezni, és egyébként is kockázatcsökkentő intézkedések mellett használható: egyebek mellett csak növényorvos felügyelete mellett és a vadászatra jogosulttal egyeztetve alkalmazható. A tetemeket is össze kell gyűjteni, bár másodlagos mérgezésről még nem érkezett hír, mint ahogy hivatalosan vadelhullásról sem. Ha ez utóbbiról mégis informálják a NÉBIH-et, akkor természetesen kivizsgálják a bejelentést, és akár vissza is vonhatják az engedélyeket.

**Dr. Gombos Zoltán**, az FM Élelmiszerlánc-felügyeletért Felelős Államtitkárságának főosztályvezetője a vadhús helyi élelmiszerellátásban játszott szerepét ismertette. Miután felsorolta fogyasztásának előnyeit, bemutatta a vonatkozó EU-s a [852/2004/EK](http://eur-lex.europa.eu/LexUriServ/LexUriServ.do?uri=CELEX:32004R0852:HU:HTML) rendeletben foglalt igen szigorú, illetve a hazai, valamelyest rugalmasabb szabályozást is: ez utóbbit az elejtett vad kezelésének és értékesítésének élelmiszer-higiéniai feltételeiről szóló, [43/2011. (V. 26.) VM rendelet](http://net.jogtar.hu/jr/gen/hjegy_doc.cgi?docid=A1100043.VM&celpara=#xcelparam) tartalmazza. A főosztályvezető felsorolta a vadászatra jogosult lehetőségeit az értékesítésre, megjegyezve: a vadbegyűjtőhelyek üzemeltetésének feltételei jóval egyszerűbbek, mint a legtöbb élelmiszeripari létesítményé. A tapasztalat azonban azt mutatja, hogy vendéglátóipari egységek nincsenek felkészülve a lőtt vad rendelet szerinti, szőrben-bőrben való átvételére, majd kezelésére, és inkább konyhakészen szerzik be a vadhúst. Ezért a vadgazdálkodóknak javasolta: ha van kereslet, létesítsenek egy kisebb feldolgozót.

**Dr. Marosán Miklós dr. Tóth Tamással**, a NYME Mezőgazdaság- és Élelmiszer-tudományi Kara Takarmányozási Tanszékének tanszékvezető egyetemi docensével közösen összeállított előadása az őzhús zsírsavösszetételének kérdését járta körül. A kutatás célja az volt, hogy meghatározza e húsfajta beltartalmi összetevőit. Ehhez 10 bak és 8 suta combjából vett, körülbelül 100 grammos mintákat használtak. Az őzeket az Észak-Alföldről hozták, normál rendeltetésű vadászterületekről, ahol nem folyik speciális takarmányozás sem. A Magyar Takarmánykódex alapján a SZIE és a NYME laboratóriumaiba végzett kísérletek pontos adatokkal igazolták, hogy más haszonállatokhoz képest az őzhúsban – miként általában a vadhúsban – sok a fehérje, az ásványi anyag, kevés a zsír, alacsony az energiatartalom. Az is kiderült, hogy a sutáknál több a hús szárazanyag-, nyersfehérje-, nyerszsír- és hamutartalma.

**Dr. Herényi Bulcsu,** az FM Élelmiszerlánc-felügyeletért Felelős Államtitkárságának főosztály- és titkárságvezetője a vadhússal összefüggő felelősséget és lehetőségeket vette sorra. Az előbbi alatt a felelős vadgazdálkodás, a lőtt vad felelős kezelése értendő, ezek révén biztonságos, egészséges élelmiszer kerülhet az asztalra. Kiemelte: az állatgyógyászati szerek alkalmazása szabad területen mindek körülmények között tilos. Felhívta a figyelmet, hogy a vadhúskezelés esetében feltétlenül ügyeljünk a higiéniára, tiszta felületen végezzük a zsigerelést, gondoskodjuk a test megfelelő kihűléséről és hűtéséről. Mint mondta, ha minden előírást betartunk, akkor a vadhús biztonságosabb élelmiszer lehet akár egy vágóhídon feldolgozott haszonállatnál is. Kutatásokról beszámolva arról is tájékoztatott, hogy a vad frissen, majd – nedves, azaz csomagolt érlelés esetén – körülbelül 14 nap után a legízletesebb.

**Dr. Gál János docens,** a SZIE-ÁOTK Egzotikus-állat és Vadegészségügyi Tanszékének vezetője a fácánnevelés aktuális állategészségügyi kérdéseit vette górcső alá. Véleménye szerint szükség van jól képzett, a szakterületet ismerő állatorvosokra a vad megfelelő kezeléséhez. Az előadás fotókkal illusztrálva, a teljesség igényével mutatta be nem csak a tenyésztett, de a vadon élő fácánt fenyegető betegségeket is, és javasolt ezekre megfelelő kezelést. Kiemelte annak fontosságát, hogy a tenyésztő legfeljebb 24 órán belül megkaphassa a vizsgálati eredményeket, ha mintákat küld be fertőzésgyanú esetén; ennek megoldása a jövő feladata lesz. A tanszékvezető végigvette a napos csibét veszélyeztető vírusos és a bakteriális entritisektől kezdve az elhalásos bélgyulladáson vagy a baromfikolerán keresztül a bélférgességekig az összes lehetséges kórt, de kitért egyebek mellett a nem megfelelő tartás vagy takarmányozás miatt kialakuló tüdőpenészességre és kannibalizmusra, sőt a hiányos takarmányozás vagy nem megfelelő tojáskezelés miatt bekövetkező kelésgyengeségre is. A végkonklúzió: a legtöbb esetben a betegségek antibiotikummal kezelhetők, de mindenképpen sokkal célszerűbb megelőzni azokat.

Kikacsintás volt a konferencia témaköréből **dr. Koroknai Viktóra**, a Fővárosi Állat- és Növénykert munkatársának előadása, amely az intézmény ragadozómadár mentési tapasztalatait mutatta be. Igen gyakoriak a lőtt sérülések és a szándékos, túlnyomórészt karbofuránnal elkövetett mérgezések (ez utóbbival kapcsolatban szóba került az OMVK által is támogatott [Helikon Life program](http://www.imperialeagle.hu/) és a februári szomorú [parlagi sas mérgezés](http://omvk.hu/hirek/mereg-vegezhetett-a-nepszeru-parlagi-sassal.html)), de több érdekes példát is hozott fel a praxisból a doktornő. Az illusztrált prezentáció a diagnózis folyamatát, a vizsgálati módszereket ismertette, ez utóbbiak között a legfontosabb a röntgen. Komoly feladat, hogy jól meg tudják becsülni, hol a vizsgálhatóság határa egy-egy madárnál, mert ezt átlépve a stressz miatt többet árthat a vizsgálat, mint amennyit használ a kezelés. Ennek célja egyébként mindig az állat természetbe való visszajuttatása. Amennyiben ez nem lehetséges, a madár az állatkertben maradhat, legrosszabb esetben pedig kénytelenek eutanáziát alkalmazni az intézmény dolgozói.

Egyik legfontosabb apróvadfajunk, a mezei nyúl populációdinamikájával és hasznosíthatóságát befolyásoló betegségek témájával **dr. Erdélyi Károly,** a NÉBIH Állat-egészségügyi Diagnosztikai Igazgatóság (ÁDI) megbízott laboratóriumvezetőjefoglalkozott. Ennél a vadfajnál az utóbbi években a világ minden élőhelyén állománycsökkenés tapasztalható, amelyet leginkább a túlhasznosítás, az élőhely-romlás, a predáció, az időjárás és a betegségek számlájára írnak. Ezek közül emelte ki a legfontosabbakat a kutató. A heveny májsejt elhalást és emiatt jelentős elhullást eredményező vírusos májdistrophia jellemzően szeptember-novemberben okoz kárt. A tularémia – amely zoonózis – 3-4 éves ciklusokban visszatérő endémia, leginkább télen jelentkezik. A brucellózis (ugyancsak veszélyes az emberre) a szaporodást is befolyásolja, de csak szórványosan észlelt. A betegségekkel összefüggő populációs hatásokat különböző tényezők is befolyásolják: hajlamosító faktor például a populáció sűrűsége, a táplálék mennyisége (hiánya), a szaporodási időszakban az immunszupresszió. A rövid távú hatások – szaporulatban és törzsállományban egyaránt jelentkező elhullások – mellett hosszú távon csökkenhet vagy fragmentálódhat az egész populáció. A megoldást ezekre a problémákra egyrészt az állománybecslés, az elhullás és a betegség monitoringja, másfelől az adaptív hasznosítás jelentheti.

Bár nem kapcsolódik közvetlenül a vadegészségügy témaköréhez, azonban mindenképpen aktuális az erdei szalonka monitoring témája. Ennek eddigi eredményeiről és az idei évtől történő folytatásáról **dr. Szemethy László**, SZIE Mezőgazdaság- és Környezettudományi Kara VadVilág Megőrzési Intézetének docense számolt be. A programot sikertörténetként értékeli, mert Európában másnak nem sikerült, ami nekünk igen: a monitoringnak hála kivételes adatok birtokába jutottunk, amelyek érvéként szolgálhatnak, így némi esélyünk lehet a tavaszi szalonkavadászathoz kapcsolódó érdekeink érvényesítésére. Kiemelte: nem állami programról van szó, hanem a vadászati érdekképviselet – az OMVV és OMVK – sikeres kezdeményezéséről. Az erdei szalonka monitoring programról [itt](http://omvk.hu/hirek/folytatodik-a-szalonka-monitoring-program.html) talál részletes információt.

**Vadász István,** a NÉBIH Földművelésügyi Igazgatóságának osztályvezetője szintén egy a rendezvény tematikájához áttételesen kapcsolódó területet mutatott be: a vadászvizsgát megelőző tanfolyam hatósági ellenőrzésének tapasztalatait. Ezt a képzést a vadászvizsgát megelőző tanfolyamról és a vadászvizsgáról szóló [126/2013. (XII. 17.) VM rendelet](http://net.jogtar.hu/jr/gen/hjegy_doc.cgi?docid=A1300126.VM) értelmében kötelező elvégezni, és az ellenőrzést a NÉBIH, az FM és az OMVK közösen végzi. Miként arra az osztályvezető is emlékeztetett, az oktatás szigorúan megköveteli az elméleti és gyakorlati foglalkozásokon való részvételt, de a szervezőkkel szemben is komoly feltételeket támaszt. Az országban jelenleg 30 öt évre szóló engedéllyel rendelkező szervező van, közülük már 24 indított tanfolyamot 58 településen. Leginkább az ország észak-északnyugati részén folyik ilyen oktatás. A rendelkezésre álló statisztikai adatok alapján általában 10-15 hallgatóval már elindulnak a csoportok, a hallgatók 98 százaléka elvégzi a tanfolyamot, 90 százalékuk bejelentkezik vizsgára és 50-60 százalékuk sikeresen is veszi az akadályt, ami jó aránynak számít. A képzés árának alsó határa 120 ezer forint. Az ellenőrzések során eddig kirívó, súlyos szabálytalanságot nem talált a hivatal, a rendeletben előírt elvárások reálisnak bizonyultak, a képzések dokumentációját nagyrészt követhetően vezetik, szankciókat nem kellett foganatosítani. A további ellenőrzési terveknek megfelelően ebben az évben is – előzetes bejelentések nélkül, szúrópróbaszerűen – ellenőrzik a tanfolyamokat. Ami a jövőbeni terveket, a szabályozás esetleges módosítását, csiszolását illeti, felmerült az előírt dokumentumok formájának, tartalmának egységesítése, a napi óraszám korlátozása, a tanfolyam elvégzése és a vizsgázás között eltelő idő meghatározása és lehetőség biztosítása a kihagyott foglalkozások pótlására.

Utolsóként a rendezvény egyik szervezője, a NÉBIH elnöki megbízottja, **dr. Gyurcsó Adrienn** lépett a mikrofonhoz. A **dr. Helik Ferenccel**, a NÉBIH Kiemelt Ügyek Igazgatóságának vezetőjével és **Ócsai Zoltánnal**, az Igazgatóság osztályvezetőjével közösen összeállított anyaga a nyomon követhetőség biztosításáról szólt a közfogyasztásra szánt lőtt vad esetében. Az ellenőrzések tapasztalataiból kiderült, hogy a vadászatra jogosultak gyakorta nincsenek tisztában a rájuk vonatkozó jogi szabályozással a lőtt vad értékesítése tekintetében (ld. feljebb dr. Gombos Zoltán előadásában). A fő elv az élelmiszerlánc-biztonság szempontjából: egy lépés előre, egy hátra – hangzott el, tehát minden „láncszsemnek” tudnia kell, honnét szerezte be a vadhúst, és hova adja tovább. A Kiemelt Ügyek Igazgatóságához egyébként nemegyszer érkezett már panasz a témában, és összesen körülbelül 50 lőtt vadhoz kapcsolódó ellenőrzést tartottak fennállásuk két és fél éve alatt feldolgozóknál, begyűjtő helyeknél, vendéglátó egységeknél, üzleteknél. Leginkább a higiéniai szabályok betartásával volt probléma, például nem megfelelően – nem felfüggesztve – tárolták a testeket. Ezen kívül szokott gond lenni az adminisztrációval: volt, aki előre kiállított vadkísérő jegyet használt, míg más nem tudta, egyáltalán kinek van joga kitölteni azt.

A programhoz képest jó másfél órával elhúzódó konferenciát **dr. Oravecz Márton** azzal zárta, hogy a hagyományt szeretnék folytatni, és jövőre is megrendezni a tanácskozást.

***A konferencia előadásainak prezentációi rövidesen honlapunkon is elérhetőek lesznek.***

***A tavalyi konferenciáról*** [***itt***](http://www.vadaszmester.hu/index.php?option=com_content&view=article&id=7294:csak-egeszseg-legyen--videoval&catid=29:szakmai-cikkek&Itemid=78) ***talál részletes, videofelvétellel kiegészített beszámolót.***

**További információ:**

**Földvári Attila**

kommunikációs és külkapcsolatokért felelős főmunkatárs

Országos Magyar Vadászkamara

+36-1/212-2225

+36-30/234-9239

foldvari.attila@omvk.hu

1027 Budapest, Medve u. 34-40.